Diari Oficial de la Generalitat Valenciana


Sumari del DOGV 7931, del 05-12-2016 (2016/9749)

DECRET 183/2016, de 2 de desembre, del Consell, pel qual es concedeix la Distinció per la Defensa dels Drets i Llibertats Constitucionals a Creu Roja Espanyola a la Comunitat Valenciana.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7931

Data del DOGV
:   05-12-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/9749


Data del document
:   02-12-2016

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 183/2016, de 2 de desembre, del Consell, pel qual es concedeix la Distinció per la Defensa dels Drets i Llibertats Constitucionals a Creu Roja Espanyola a la Comunitat Valenciana. [2016/9749]  
El Consell va aprovar, el 4 de desembre de 2015, el Decret 218/2015, pel qual es crea la Distinció per la Defensa dels Drets i Llibertats Constitucionals, amb la finalitat de commemorar el dia de la Constitució espanyola a la Comunitat Valenciana, amb la concessió d'una distinció de caràcter honorífic que reconega la trajectòria de persones o entitats que hagen destacat en la defensa i promoció dels drets, llibertats i deures que recull el títol I de la Constitució.  
  
L'impulsor del moviment que donaria lloc al naixement de la Creu Roja, Henry Durant, es trobava a Solferino en 1859, per qüestions de negocis, la mateixa nit en què 40.000 morts i ferits quedaven estesos sense assistència en el camp de batalla. Impressionat per aquest fet, va plasmar les seues impressions en el llibre Record de Solferino, on concep la idea de crear societats de socors en temps de pau. Per poder portar endavant aquest projecte, crea el Comité Internacional de la Creu Roja, que, amb el suport del govern suís, aconsegueix organitzar una conferència diplomàtica el 8 d'agost de 1864, a Ginebra, en la qual se subscriu el primer conveni per a protegir als militars ferits en campanya.  
  
Amb el temps, el moviment internacional que va nàixer per a pal·liar el patiment en els camps de batalla, va estendre el seu compromís a totes les situacions que, en temps de pau, posen en perill la vida, el benestar i la dignitat de les persones  
De fet, hui en dia Creu Roja desplega activitats en quasi tots els països, la qual cosa la converteix en una veritable xarxa global de la solidaritat. Les activitats que realitza varien en funció de les necessitats de cada país i dels seus habitants: protecció de la salut, accions de benestar social amb els col·lectius vulnerables, defensa dels drets humans, especialment els de les persones refugiades i immigrants, ajuda davant de catàstrofes, ajuda a les víctimes dels conflictes i promoció de la donació de sang. Totes aquestes tenen en comú la convicció d'una dignitat humana indisponible per a qualsevol poder o ideologia.  
Espanya va ser un dels primers països a adherir-se al Conveni de Ginebra i, durant més d'un segle i mig, la Creu Roja ha prestat a la Comunitat Valenciana serveis de valor incalculable, tant en l'assistència a víctimes de conflictes bèl·lics i desastres naturals com en la intervenció social en suport dels col·lectius més vulnerables: persones majors o amb diversitat funcional, persones refugiades i immigrants, drogodependents i població reclusa i projectes de cooperació internacional, entre d'altres.  
D'aquesta manera, Creu Roja és, hui, una de les principals organitzacions que encarnen en la nostra comunitat els valors fonamentals que constitueixen la base d'una convivència democràtica.  
Per això, en virtut del que preveu l'article 3 del Decret 218/2015, de 4 de desembre, del Consell, i com a reconeixement al seu treball pacient per construir una pau sostenible, arrelada en el respecte dels drets humans, a proposta del president de la Generalitat, i amb la deliberació prèvia del Consell, en la reunió del dia 2 de desembre de 2016,  
  
  
DECRETE  
  
Concedir la Distinció per la Defensa dels Drets i Llibertats Constitucionals a Creu Roja Espanyola a la Comunitat Valenciana.  
  
València, 2 de desembre de 2016  
  
El president de la Generalitat,  
XIMO PUIG I FERRER